cometadata/datacite-titles-descriptions-related-identifiers huggingface dataset:
DOI: 10.14457/cu.the.2012.1706
title: ผู้ตรวจการแผ่นดินกับการตรวจสอบองค์กรตามรัฐธรรมนูญและองค์กรในกระบวนการยุติธรรม

description: ผู้ตรวจการแผ่นดินเป็นองค์กรตามรัฐธรรมนูญที่มีอำนาจหน้าที่ในการตรวจสอบการใช้อำนาจรัฐ ไม่ว่าจะเป็นการไม่ปฏิบัติตามกฎหมายหรือปฏิบัตินอกเหนืออำนาจหน้าที่ตามกฎหมาย โดยเฉพาะอย่างยิ่งอำนาจหน้าที่ในการตรวจสอบการปฏิบัติหรือละเลยไม่ปฏิบัติหน้าที่ที่ก่อให้เกิดความเสียหายแก่ผู้ร้องเรียนหรือประชาชนโดยไม่เป็นธรรมไม่ว่าการนั้นจะชอบด้วยอำนาจหน้าที่ก็ตาม ซึ่งเป็นตรวจสอบเพื่อแก้ไขปัญหาความไม่เป็นธรรม อันเป็นอำนาจหน้าที่ของผู้ตรวจการแผ่นดินที่มีลักษณะโดดเด่นแตกต่างจากองค์กรตรวจสอบอื่น ๆ ตามรัฐธรรมนูญ วิทยานิพนธ์ฉบับนี้ได้ศึกษาถึง แนวคิด ทฤษฎีสำคัญอันเป็นรากฐานของการจัดตั้งผู้ตรวจการแผ่นดินและการควบคุมตรวจสอบการใช้อำนาจรัฐของผู้ตรวจการแผ่นดิน โดยได้ศึกษาปัญหาที่เกิดขึ้นของผู้ตรวจการแผ่นดินในการตรวจสอบองค์กรตามรัฐธรรมนูญและองค์กรในกระบวนการยุติธรรม ซึ่งเป็นอำนาจหน้าที่ที่เพิ่มขึ้นตามรัฐธรรมนูญแห่งราชอาณาจักรไทย พุทธศักราช 2550 โดยมีเจตนารมณ์ให้ผู้ตรวจการแผ่นดิน สามารถตรวจสอบการกระทำขององค์กรตามรัฐธรรมนูญได้ อีกทั้งอำนาจหน้าที่ในการตรวจสอบองค์กรในกระบวนการยุติธรรมเพื่อแก้ไขปัญหาของกระบวนการยุติธรรมทั้งระบบอีกด้วย แต่หลังจากการใช้บังคับรัฐธรรมนูญฉบับนี้ก็เกิดปัญหาทางกฎหมายในเรื่องของอำนาจหน้าที่ของผู้ตรวจการแผ่นดินในการตรวจสอบองค์กรตามรัฐธรรมนูญและองค์กรในกระบวนการยุติธรรมขึ้นในหลายกรณี ได้แก่ ปัญหาในการพิจารณาว่าองค์กรใดเป็นองค์กรตามรัฐธรรมนูญและองค์กรในกระบวนการยุติธรรม ปัญหาอำนาจหน้าที่ในการตรวจสอบองค์กรตามรัฐธรรมนูญและองค์กรในกระบวนการยุติธรรม และปัญหาการตรวจสอบองค์กรตามรัฐธรรมนูญและองค์กรในกระบวนการยุติธรรมของผู้ตรวจการแผ่นดิน ตามพระราชบัญญัติประกอบรัฐธรรมนูญว่าด้วยผู้ตรวจการแผ่นดิน พ.ศ. 2552 ผู้เขียนจึงได้มีข้อเสนอแนะให้แก้ไขเพิ่มเติมรัฐธรรมนูญเพื่อแก้ไขปัญหาทางกฎหมายในการตรวจสอบองค์กรตามรัฐธรรมนูญและองค์กรในกระบวนการยุติธรรมของผู้ตรวจการแผ่นดิน ดังนี้ กรณีที่ไม่แก้ไขอำนาจหน้าที่ในการตรวจสอบก็ต้องกำหนดความชัดเจนขององค์กรในกระบวนการยุติธรรมว่าหมายถึงองค์กรใดกำหนดให้ผู้ตรวจการแผ่นดินมีอำนาจในการตรวจสอบความเหมาะสมเป็นธรรม และในส่วนของการพิจารณาสอบสวนองค์กรตามรัฐธรรมนูญและองค์กรในกระบวนการยุติธรรมตามพระราชบัญญัติประกอบรัฐธรรมนูญว่าด้วยผู้ตรวจการแผ่นดิน พ.ศ. 2552 ก็ต้องกำหนดระเบียบวิธีปฏิบัติในการพิจารณาสอบสวนองค์กรตามรัฐธรรมนูญและองค์กรในกระบวนการยุติธรรมด้วย
DOI: 10.14457/cu.the.2012.1707
title: ผลของปริมาณนิกเกิล และโคบอลต์ผสมในโลหะผงเหล็กกล้าไร้สนิม 304L ต่อการเกิดออกซิเดชันที่ 900 องศาเซลเซียสและแรงดัดโค้ง

description: งานวิจัยนี้ เป็นการศึกษาผลของปริมาณนิกเกิล และโคบอลต์ผสมในโลหะผงเหล็กกล้าไร้สนิม 304L ต่อการเกิดออกซิเดชันที่ 900 องศาเซลเซียสและสมบัติทางกล ซึ่งคือ ความแข็ง และแรงดัดโค้ง โดยทำการอัดผงชิ้นงานด้วยเครื่องกดทิศทางเดียวด้วยแรง 498 MPa จากนั้นนำไปเผาผนึกที่อุณหภูมิ 1300 องศาเซลเซียส เป็นเวลา 30 นาที ภายใต้บรรยากาศแบบไฮโดรเจน แล้วนำไปเผายาวเพื่อศึกษาการเกิดออกซิเดชัน โดยนำไปเผาที่อุณหภูมิ900 องศาเซลเซียส เป็นเวลา 2, 5, 10, 25, 40, 60, 80 และ 100 ชั่วโมงในอากาศ จากผลการทดลองพบว่าการเติมธาตุโคบอลต์ สามารถเพิ่มความหนาแน่น, ความแข็ง และแรงดัดโค้งได้ โดยเมื่อปริมาณธาตุโคบอลต์มากขึ้น สมบัติเหล่านี้จะดีขึ้น อย่างไรก็ตาม การเติมเพียง 1 % โดยน้ำหนักนั้นให้ผลต้านทานการเกิดออกซิเดชันที่ดีที่สุด นอกจากนี้ทุกชิ้นงานที่ผ่านการให้ความร้อนพบออกไซด์ชนิดเดียวกัน คือ Cr2O3 Mn1.5Cr1.5O4 และ Fe2O3 ซึ่งการเติมธาตุนิกเกิลนั้นมีอิทธิพลเหนือกว่าการการเติมธาตุโคบอลต์ เป็นผลสืบเนื่องมาจากขนาดของผง ดังนั้นการเติมธาตุผสมนิกเกิล และโคบอลต์ร่วมกันนั้น จะให้ผลในทิศทางเดียวกันกับการเติมเพียงธาตุนิกเกิล จากการวิจัยนี้สามารถสรุปได้ว่า สมบัติทางกล และการเกิดออกซิเดชันนั้นขึ้นกับโครงสร้างจุลภาค ความพรุนของชิ้นงาน และขนาดผงที่ใช้
DOI: 10.14457/cu.the.2012.1708
title: แนวทางการประเมินสำหรับผู้บริโภคในการเลือกผู้ให้บริการออกใบรับรองอิเล็กทรอนิกส์ของไทยด้วยข้อมูลสาธารณะ

description: ใบรับรองอิเล็กทรอนิกส์ จำเป็นต่อการทำให้ธุรกรรมอิเล็กทรอนิกส์มีความน่าเชื่อถือ งานวิจัยนี้นำเสนอการประเมินการให้บริการของผู้ให้บริการออกใบรับรองอิเล็กทรอนิกส์ในประเทศไทยโดยใช้ข้อมูลสาธารณะที่ผู้ใช้บริการสามารถเข้าถึงได้ เพื่อที่ผู้บริโภคจะได้ตระหนักถึงเรื่องที่ควรทราบและบริการที่ควรได้รับจากผู้ให้บริการ การประเมินอ้างอิงจากมาตรฐาน กฎหมายที่เกี่ยวข้อง และความพึงพอใจของผู้บริโภคต่อข้อมูลที่ได้รับ ซึ่งผู้บริโภคสามารถประเมินได้ด้วยตนเอง นอกจากนี้ผู้ให้บริการยังสามารถนำนำแนวทางการประเมินนี้ไปใช้ปรับปรุงการให้ข้อมูลสาธารณะที่เกี่ยวเนื่องกับบริการของตน จากการวิเคราะห์ข้อมูลสาธารณะ มาตรฐานสากลและข้อกฎหมายที่เกี่ยวข้อง สามารถสร้างแบบประเมิน ที่มีการกำหนดประเด็นทั้งหมด 33 ข้อ แบ่งเป็น 5 หมวดคือ หมวดข้อมูลเกี่ยวกับการสมัคร หมวดข้อมูลเกี่ยวกับการใช้งานใบรับรอง หมวดข้อมูลเกี่ยวกับความมั่นคงของบริการ หมวดข้อมูลเกี่ยวกับมาตรฐานการดำเนินงาน และหมวดข้อมูลทั่วไป และทำการประเมินหน่วยงานที่ให้บริการใบรับรองอิเล็กทรอนิกส์ในประเทศไทย ที่เปิดให้บริการต่อประชาชนทั่วไป ซึ่งในปัจจุบันมีอยู่ 2 หน่วยงาน คือ บริษัท ทีโอที จำกัด (มหาชน) และ บริษัท กสท โทรคมนาคม จำกัด (มหาชน) โดยใช้ Symantec Corporation (VeriSign) ซึ่งเป็นผู้ให้บริการใบรับรองอิเล็กทรอนิกส์ระดับสากลมาเพื่อเป็นบรรทัดฐาน ผลการประเมิน ทีโอที ได้คะแนนใกล้เคียงกับ VeriSign เพราะมีข้อมูลรายละเอียดครบถ้วน และเป็นข้อมูลภาษาไทย รวมทั้งมีช่องทางการให้บริการลูกค้าทางโทรศัพท์ ในขณะที่ VeriSign แม้จะมีทุกอย่างที่กล่าวมาข้างต้น แต่เป็นข้อมูลภาษาอังกฤษซึ่งทำความเข้าใจได้ยากกว่า ส่วน กสทได้คะแนนต่ำกว่า เพราะยังขาดข้อมูลในส่วนสำคัญต่อการใช้งานอยู่หลายจุด
DOI: 10.14457/cu.the.2012.1709
title: สุนทรียภาพทางภาพยนตร์ของคริสตอฟ เคียลอฟสกี้

description: การวิจัยเชิงคุณภาพเรื่องนี้ มีวัตถุประสงค์เพื่อศึกษาลักษณะแนวคิดด้านความงดงามทางสุนทรียภาพ เช่น นัยซ่อนเร้นทั้งในด้านแนวคิดเกี่ยวกับคุณค่า ปรัชญา พุทธิปัญญา และคริสต์ศาสนาที่นำเสนอผ่านภาพยนตร์ของคริสตอฟ เคียลอฟสกี้ จำนวนทั้งสิ้น 6 เรื่อง ผลการวิจัยสรุปได้ว่า สุนทรียภาพทางภาพยนตร์ของคริสตอฟ เคียลอฟสกี้ทั้ง 6 เรื่อง มีแนวคิดสะท้อนการเชื่อมโยงทางจิตวิญญาณของตัวละครแต่ละตัวรวมไปถึงทุกปัจจัยในชีวิตเข้าด้วยกันและสะท้อนสภาวะความเป็นอยู่อันเกิดจากสภาพทางสังคม การเมือง ความเป็นมนุษย์ ประสบการณ์ การตั้งคำถามเกี่ยวกับการดำรงอยู่ ชะตากรรม ภาวะความมีอยู่อันเป็นหลักสากลทั้งที่เป็นนามธรรมและรูปธรรม รวมไปถึงภวันต์ทั่วไปที่มีความเปลี่ยนแปลงได้และ ภวันต์นิรันดรที่เป็นที่ยึดเหนี่ยวจิตใจมนุษย์ คือ สารสำคัญที่ผู้กำกับท่านนี้ต้องการสื่อในภาพยนตร์ของเขาเคียลอฟสกี้สร้างปัจจัยเหล่านี้ให้แก่ตัวละคร แล้วย้อนกลับมาถามผู้ชมว่า หากต้องประสบภาวะเช่นเดียวกับตัวละคร เส้นทางที่ผู้ชมเลือกจะเป็นเฉกเช่นที่ตัวละครในภาพยตนร์เลือกหรือไม่ คำว่า "โอกาส" ได้รับการกล่าวถึงอย่างสม่ำเสมอในภาพยนตร์ เมื่อตัวละครประสบความล้มเหลวในชีวิต การได้รับโอกาสเปลี่ยนแปลงตนเองหลังได้รับประสบการณ์ การละอัตตาตัวตนที่แท้จริงช่วยให้ตัวละครแต่ละตัวได้ปรับตัว ดำรงชีวิตต่อไป ในภาพยนตร์ของเคียลอฟสกี้แสดงให้เห็นว่า แท้จริงมนุษย์ทั้งหลายล้วนแล้วแต่เปราะบางและแนวคิดดังกล่าวยังสะท้อนภาพให้บังเกิดแก่ผู้ชม เพื่อให้ผู้ชมตระหนักในสาระสำคัญแห่งชีวิต ทั้งในแง่ความงามแห่งการดำรงอยู่ การเข้าใจความหมายของชีวิต การเปลี่ยนจากความเปราะบางเป็นจุดแข็งสำแดงศักยภาพความเป็นมนุษย์ตลอดจน เข้าถึงสารัตถะแห่งความจริงแท้ และมนุษย์ต้องเรียนรู้ตนเองก่อนที่จะตระหนักสิ่งอื่นใด
DOI: 10.14457/cu.the.2012.1710
title: การนำกฎหมายว่าด้วยการแพทย์ฉุกเฉินมาใช้ทำให้เกิดผลตามเจตนารมณ์ในการคุ้มครองผู้ป่วยฉุกเฉินและผู้ปฏิบัติการ

description: วิทยานิพนธ์ฉบับนี้มุ่งศึกษาเกี่ยวกับการเปรียบเทียบกฎหมายการแพทย์ฉุกเฉินกับกฎหมายไทย ที่เกี่ยวข้องและกฎหมายต่างประเทศที่เกี่ยวข้องกับกฎหมายการแพทย์ฉุกเฉินที่มีอยู่ในปัจจุบัน โดยเฉพาะอย่างยิ่งการศึกษามาตรฐานการปฏิบัติการของแพทย์ฉุกเฉินอันเป็นสิ่งสำคัญ เพื่อเป็นการคุ้มครองสิทธิของผู้ป่วยฉุกเฉินและคุ้มครองการปฏิบัติหน้าที่ผู้ปฏิบัติการเวชกรรมฉุกเฉินด้วย ปัจจุบันประเทศไทยมีกฎหมายเกี่ยวกับระบบการแพทย์ฉุกเฉินใช้แล้ว แต่ก็ยังมีปัญหาในมิติของผู้ป่วยฉุกเฉินและผู้ปฏิบัติการทางการแพทย์ฉุกเฉินเพราะการประกอบวิชาชีพเวชกรรมฉุกเฉิน เป็นเรื่องที่ซับซ้อน ในบางคราวการที่ผู้ปฏิบัติการได้ทำความเสียหายให้เกิดขึ้นแก่ผู้ป่วยฉุกเฉินในการให้บริการทางการแพทย์ฉุกเฉินดังกล่าว ก็ต้องพิจารณาด้วยว่าเหตุการณ์สถานการณ์ที่มีความฉุกเฉินเร่งด่วนนั้นมีความเสี่ยงที่จะเกิดความเสียหายในการรักษาผู้ป่วยมากกว่าในภาวการณ์อันปกติอยู่แล้ว และถ้าความเสียหายนั้นเกิดขึ้นกับตัวผู้ป่วยฉุกเฉินเองที่มีอาการรุนแรงจนอาจจะเกินความสามารถหรือวิสัยที่ผู้ปฏิบัติการแพทย์ฉุกเฉินจะเกินเยียวยามาก่อนอยู่แล้ว แต่เมื่อได้ส่งต่อมาถึงผู้ปฏิบัติการ แล้วเกิดความเสียหายขึ้นทั้งที่มีมาก่อนจะกล่าวโทษว่าเป็นผลมาจากการปฏิบัติการทางการแพทย์ฉุกเฉินก็ย่อมไม่เป็นธรรม ซึ่งการปฏิบัติการทางการแพทย์ฉุกเฉินจะได้รับความคุ้มครองก็ต่อเมื่อดำเนินการตามมาตรฐานวิชาชีพ และจริยธรรมตามกฎหมาย ในอีกทางหนึ่งมาตรฐานการรักษาก็เป็นการพิทักษ์สิทธิผู้ป่วยว่าผู้ป่วยนั้นจะได้รับการรักษาที่ถูกต้องได้รับการรับรองทางกฎหมายอันเป็นการคุ้มครองสิทธิแก่ผู้ป่วยให้อีกทางหนึ่ง แต่เนื่องจากปัจจุบันมาตรฐานการปฏิบัติการเวชกรรมฉุกเฉินยังไม่เป็นที่รองรับทางกฎหมาย เพราะยังไม่ได้มีรูปของอนุบัญญัติและประกาศในราชกิจจานุเบกษา ซึ่งกฎหมายต่างประเทศล้วนนำมาตรฐานการปฏิบัติการดังกล่าวบัญญัติในรูปแบบทางกฎหมายทั้งสิ้น จึงเป็นสิ่งที่ควรศึกษาถึงกฎหมายของต่างประเทศในเรื่องดังกล่าวเพื่อนำมาปรับใช้และพัฒนามาตรฐานเวชกรรมฉุกเฉินต่อไป
DOI: 10.14457/cu.the.2012.1711
title: การรู้จำการสะกดนิ้วมือภาษามือไทยจากถุงมือข้อมูลและอุปกรณ์ติดตามการเคลื่อนที่

description: งานวิจัยทางด้านภาษามือไทยยังคงเป็นงานวิจัยที่มีความน่าสนใจเป็นอย่างยิ่ง โดยเฉพาะอย่างยิ่งเมื่อคนทั่วไปยังคงไม่เข้าใจภาษามือทำให้เป็นอุปสรรคของการติดต่อสื่อสารระหว่างคนทั่วไปกับคนหูหนวกหรือเป็นใบ้ และถึงแม้งานวิจัยที่ผ่านมานั้นมีงานวิจัยที่ใช้การประมวลผลภาพจากกล้องมาใช้ในการสร้างอัลกอริทึมสำหรับการรู้จำ แต่อย่างไรก็ตามยังมีประสิทธิภาพไม่ดีพอในการใช้งานจริง ด้วยเหตุผลอันเนื่องมาจากข้อจำกัดทางวิธีการและเทคนิคในการประมวลผลภาพที่มีอยู่ในปัจจุบัน ตัวอย่างเช่น ข้อจำกัดจากการแยกรูปร่างของมือ เมื่อมือมีการซ้อนทับกัน หรือกรณีที่ท่ามือมีการคล้ายคลึงกันอย่างมาก และเนื่องจากการสะกดนิ้วมือของภาษามือไทยนั้นท่ามือที่ใช้มีความใกล้เคียง คล้ายคลึงกันอย่างมาก บางตัวอักษรนั้นก็ใช้มือข้างเดียวทำท่ามือ และบางตัวอักษรก็ใช้ท่ามือที่เกิดจากมือสองข้าง นอกจากนี้ยังมีบางตัวอักษรใช้ท่ามือมากกว่าหนึ่งท่ามาเรียงต่อกันแทนหนึ่งตัวอักษร ในงานวิจัยนี้นำเสนอทางเลือกหนึ่งสำหรับอัลกอริทึมการรู้จำภาษามือไทยโดยใช้ถุงมือรับข้อมูลและอุปกรณ์ติดตามการเคลื่อนที่ ซึ่งทำการรู้จำตัวอักษรทั้งพยัญชนะ สระ วรรณยุกต์ รวมทั้งสิ้น 65 ตัวอักษร ซึ่งที่ผ่านมานั้นยังไม่มีงานวิจัยใดที่ทำการวิจัยครอบคลุมการสะกดนิ้วมือของภาษามือไทยที่ครบทั้ง 65 ตัวอักษร ในงานวิจัยนี้จึงนำเสนอขั้นตอนต่าง ๆ ของอัลกอริทึมที่เหมาะกับการสะกดนิ้วมือของภาษามือไทยทุกตัวอักษร โดยมีลำดับขั้นตอนดังนี้ ขั้นแรกเป็นขั้นตอนการสกัดข้อมูล จากนั้นใช้โครงข่ายประสาทเทียมที่มีการแพร่กระจายแบบย้อนกลับของเอลแมนมาใช้ในสอนอัลกอริทึมให้มีประสิทธิภาพเพิ่มขึ้นในการรู้จำรูปร่างของมือ และขั้นตอนสุดท้ายอัลกอริทึมทำการแปลผลออกมาในรูปของตัวอักษร
DOI: 10.14457/cu.the.2012.1712
title: การสร้างพื้นที่และเวลาในภาพยนตร์ของ เฮอ จิน-โฮ

description: การวิจัยครั้งนี้ มีวัตถุประสงค์เพื่อวิเคราะห์ทำความเข้าใจลักษณะ การสร้างพื้นที่และเวลาในภาพยนตร์ของ เฮอ จิน-โฮ เป็นการวิจัยเชิงคุณภาพ ใช้กระบวนการ Textual Analysis ในการวิเคราะห์ตัวบท ตีความจากการชมภาพยนตร์ทั้ง 6 เรื่องของ เฮอ จิน-โฮ เพื่อทำความเข้าใจความสอดคล้องระหว่างโครงสร้างการเล่าเรื่องในภาพยนตร์ กับ ลักษณะการสร้างพื้นที่ทางกายภาพและเวลาจริง ประกอบกับ การสร้างพื้นที่และเวลาทางจิตวิทยาในภาพยนตร์ของ เฮอ จิน-โฮ ผลการวิจัยพบว่า 1) การสร้างพื้นที่ทางกายภาพและเวลาจริงของภาพ เป็นการวิเคราะห์อย่างควบคู่กัน เพราะไม่สามารถแยกสิ่งหนึ่งสิ่งใดออกจากกันได้อย่างชัดเจน เนื่องจากแต่ละช็อตของภาพยนตร์บรรจุทั้ง “พื้นที่” ซึ่งหมายถึงสภาพแวดล้อมทั้งหมดที่ปรากฏในภาพ และ “เวลา” ที่บ่งบอกถึงช่วงเวลาที่เกิดเหตุการณ์ หรือ ระยะเวลาตั้งแต่เริ่มต้นจนถึงสิ้นสุดช็อต การที่ภาพบรรจุทั้งพื้นที่และเวลาไว้พร้อมกันอย่างแยกจากกันไม่ได้ การวิเคราะห์ลักษณะของภาพจึงต้องเป็นไปในลักษณะของการพิจารณาถึง การทำงานที่สอดผสานกันระหว่าง การควบคุมพื้นที่ทั้งหมดในเฟรมภาพและการควบคุมช่วงเวลาในแต่ละช็อต จึงกล่าวได้ว่าพื้นที่และเวลามีความเกี่ยวเนื่องกันผ่าน “การเคลื่อนไหว” (movement) ทั้งหมดที่เกิดขึ้นภายในเฟรมภาพ และ มีลักษณะโต้ตอบกับสายตาของผู้ชมจึงเกิดเป็นการรับรู้เพื่อประมวลผลในความคิด 2) การสร้างพื้นที่และเวลาทางจิตวิทยาการรับรู้ เกิดจากการควบคุมการเคลื่อนไหวที่เกิดขึ้นทั้งหมดในภาพที่ส่งผลกระทบต่อการรับรู้ทางสายตาของผู้ชม เกี่ยวกับการควบคุมการเคลื่อนไหวให้เสมือนเป็นช่วงหยุดนิ่งของเฟรมภาพ หรือ เกิดเป็นการเคลื่อนไหวที่เล็กน้อยที่สุดเพื่อไม่กระตุ้นสายตา แต่ยังสามารถรับรู้ได้ถึงการเคลื่อนไหวบางเบานั้นซึ่งบ่งบอกถึงเวลาอ้อยอิ่งที่บรรจุอยู่ในภาพ การควบคุมปริมาณข้อมูลภายในภาพลักษณะนี้ เพื่อถ่ายทอดเรื่องราวโดยไม่โน้มนำสายตาและความคิดของผู้ชม เป็นลักษณะเฉพาะตัวของ เฮอ จิน-โฮ
DOI: 10.14457/cu.the.2012.1713
title: แบบรูปการจัดการสิ่งผิดปรกติสำหรับการปรับแต่งส่วนต่อประสานในการปรับปรุงซอฟต์แวร์เกม

description: การมอดเกมหรือการปรับแต่งเกมโดยผู้ใช้ขั้นปลายเป็นที่นิยมแพร่หลายในปัจจุบัน เนื่องจากทางผู้ใช้ขั้นปลายใช้มอดเป็นเสมือนการแสดงผลงาน แนวคิด นวัตกรรมใหม่ซึ่งต่อยอดจากเกมที่ผู้พัฒนาปล่อยออกมา ทางผู้พัฒนาเกมก็อาศัยมอดเป็นตัวช่วยสนับสนุนการต่อยอดอายุของเกม รวมไปถึงการนำแนวคิด คุณลักษณะของมอดนั้นๆ ไปปรับใช้กับเกมของตนต่อไป แต่การมอดเกมอันเกิดจากผู้ใช้ขั้นปลายนั้นมีพื้นฐานที่หลากหลาย ทำให้สามารถเกิดข้อผิดพลาดง่ายๆ ส่งผลในการปรับแต่งบางรายการที่มีแนวคิด คุณลักษณะที่ดี ไม่ได้นำไปผนวกรวมเป็นส่วนหนึ่งของคุณลักษณะของเกม ดังนั้นงานวิจัยฉบับจึงนำเสนอแบบรูปเพื่อจัดการปัญหาที่เกิดขึ้นจากการปรับแต่งซอฟต์แวร์เกมโดยผู้ใช้ขั้นปลาย โดยการประยุกต์ใช้แบบรูปจัดการสิ่งผิดปรกติเป็นแกนหลักในการจัดการปัญหาที่เกิดขึ้น โดยมุ่งเน้นในกรณีการปรับแต่งส่วนต่อประสานซึ่งถือเป็นส่วนแรกสุดที่ผู้ใช้จะมีปฏิสัมพันธ์ด้วย จำนวน 6 แบบรูปของการปรับแต่งส่วนต่อประสาน เพื่อให้เกิดความสอดคล้องกับวัตถุประสงค์การปรับแต่งของผู้ใช้ที่หลากหลาย โดยการประยุกต์ใช้แบบรูปผ่านแผนภาพลิตเติลจิล แผนภาพคลาส และแผนลำดับ อีกทั้งได้ทดสอบแบบรูปที่นำเสนอ จากเกมตัวอย่างจำนวน 3 เกม ที่พัฒนาจากโอเพนซอร์ส ซึ่งครอบคลุมทุกแบบรูปที่นำเสนอ ผลการทดสอบพบว่าแบบรูปที่นำเสนอสามารถจัดการกับปัญหาได้อย่างถูกต้อง
DOI: 10.14457/cu.the.2012.1714
title: ขั้นตอนวิธีการไม่ประสานเวลาสำหรับการหลีกเลี่ยงการชนของบีคอนบนเครือข่ายยานพาหนะ

description: การส่งบีคอนสำหรับเครือข่ายยานพาหนะนั้นเป็นกลไกที่สำคัญอย่างหนึ่งสำหรับระบบจราจรอัจฉริยะ เพื่อให้ยานพาหนะต่างๆในระบบสามารถแจ้งให้ทราบถึงข้อมูลต่างๆของยานพานะได้ เช่น ข้อมูลตำแหน่ง ข้อมูลสภาพการจราจร เป็นต้น ข้อมูลดังกล่าวนั้นจะถูกนำไปใช้เพื่อสนับสนุนกลไกในการเพิ่มความปลอดภัยบนท้องถนน โดยปกติแล้วการส่งบีคอนนั้นเป็นกลไกการส่งข้อมูลแบบที่ไม่มีการตอบกลับถึงการได้รับข้อมูลเนื่องจากเป็นการส่งแบบหนึ่งผู้ส่งไปยังหลายผู้รับและเป็นการส่งข้อมูลในระยะหนึ่งช่วงกระโดดสัญญาณ การที่ไม่ได้รับข้อมูลบีคอนปัจจุบันนั้นย่อมส่งผลต่อประสิทธิภาพด้านความปลอดภัยของระบบจราจรอัจฉริยะด้วย วิทยานิพนธ์นี้ได้ทำการออกแบบและพัฒนาการส่งบีคอนแบบไม่ประสานเวลาเพื่อหลีกเลี่ยงการชนกันของบีคอนบนเครือข่ายยานพาหนะ โดยขั้นตอนวิธีการไม่ประสานเวลาเพื่อจัดเวลาการส่งบีคอนเพื่อหลีกเลี่ยงการชนกันของบีคอนโดยไม่ได้เพิ่มปริมาณภาระของเครือข่าย จากผลการประเมินการทดลองพบว่า ขั้นตอนวิธีที่ได้ออกแบบขึ้นสามารถลดปริมาณการชนกันของบีคอนได้อย่างมีนัยสำคัญ นอกจากนั้นแล้วในวิทยานิพนธ์นี้ยังได้พิจารณาถึงการทำงานในสถานการณ์ที่มีข้อมูลจำนวนมากซึ่งการจัดการหน่วยความจำข้อมูลเป็นสิ่งหนึ่งที่ต้องพิจารณาและให้ความสำคัญ ในตอนท้ายของวิทยานิพนธ์นี้จึงได้มีการนำเสนอวิธีการเบื้องต้นในการจัดการละทิ้งข้อมูล
DOI: 10.14457/cu.the.2012.1715
title: การปรับปรุงสมบัติของพอลิแล็กทิกแอซิดด้วยยางธรรมชาติมาเลเอตกราฟต์พอลิแล็กทิกแอซิดน้ำหนักโมเลกุลต่ำ

description: ในงานวิจัยนี้ ได้ปรับปรุงความเหนียวของพอลิแล็กทิกแอซิด โดยการผสมด้วยยางธรรมชาติมาเลเอตกราฟต์พอลิแล็กทิกแอซิดน้ำหนักโมเลกุลต่ำ ยางธรรมชาติมาเลเอตกราฟต์พอลิแล็กทิกแอซิดน้ำหนักโมเลกุลต่ำ (โคพอลิเมอร์) เตรียมที่ปริมาณมาเลอิกแอนไฮไดรด์ร้อยละ 10 และ 20 โดยน้ำหนักของยางธรรมชาติ ในระบบสารละลายโทลูอีน ที่อุณหภูมิการทำปฏิกิริยาที่ 80 องศาเซลเซียส ยางธรรมชาติมาเลเอตปรากฎการดูดกลืนรังสีอินฟราเรดที่ความถี่ 1778 และ 1853 cm-1 ซึ่งสอดคล้องกับการสั่นแบบสมมาตรและอสมมาตรของหมู่คาร์บอนิลบนมาเลอิกแอนไฮไดรด์ ตามลำดับ แต่ความถี่ช่วงการสั่นแบบอสมมาตรไม่ปรากฎในโคพอลิเมอร์ เนื่องจากปฏิกิริยาการกราฟต์ระหว่างหมู่ไฮดรอกซิลของพอลิแล็กทิกแอซิดและวงมาเลเอตแอนไฮไดรด์บนยางธรรมชาติ จากนั้นผสมพอลิแล็กทิกแอซิดและโคพอลิเมอร์ในเครื่องอัดรีดสกรูคู่ และขึ้นรูปด้วยการอัดแบบตามรูปร่างมาตรฐาน พบว่า ค่าอุณหภูมิกลาสทรานซิชันของพอลิแล็กทิกแอซิดในพอลิเมอร์ผสมลดลงจาก 59 องศาเซลเซียส เป็น 56.99 และ 56.54 องศาเซลเซียส โดยการเติมโคพอลิเมอร์ที่มีร้อยละ 40 ในพอลิเมอร์ผสม และมีปริมาณมาเลอิกแอนไฮไดรด์ร้อยละ 10 และ 20 โดยน้ำหนักของยางธรรมชาติ ตามลำดับ เนื่องจากยางธรรมชาติมาเลเอตในพอลิเมอร์ผสมทำให้พอลิแล็กทิกแอซิดมีความสามารถในการเคลื่อนไหวของสายโซ่เพิ่มขึ้น และค่าอุณหภูมิการสลายตัวทางความร้อนลดลง ตามการเพิ่มขึ้นของความสามารถในการเคลื่อนไหวของสายโซ่พอลิแล็กทิกแอซิดในพอลิเมอร์ผสม ซึ่งทำให้ความเหนียวของพอลิเมอร์ผสมได้รับการปรับปรุง ดังแสดงในลักษณะการแตกหักของพอลิเมอร์ผสม ค่าความทนแรงกระแทกและ ร้อยละการยืดของพอลิเมอร์ผสม
DOI: 10.14457/cu.the.2012.1716
title: การปรับสภาพเบื้องต้นของผ้าฝ้ายด้วยโปรตีนถั่วเหลืองสำหรับการย้อมด้วยสีสกัดจากแก่นขนุนและการตกแต่งด้วยน้ำมันลินสีดมาเลเอต

description: งานวิจัยนี้เป็นการศึกษาผลของโปรตีนถั่วเหลืองต่อการดูดซับสีย้อมธรรมชาติจากแก่นขนุน (สีมอริน) และผลของน้ำมันลินสีดมาเลเอตต่อสมบัติความคงทนของสีบนผ้าฝ้าย ในขั้นแรกกากถั่วเหลืองซึ่งเป็นแหล่งของโปรตีนถั่วเหลืองถูกนำมาย่อยด้วยโซเดียมไฮดรอกไซด์ ความเข้มข้น 5 กรัมต่อลิตร ที่อุณหภูมิห้อง แล้วนำมาเจือจางให้ได้ความเข้มข้น 5, 10, 15, 20, 25 และ 30 กรัมต่อลิตร จากนั้นนำไปปรับสภาพลงบนผ้าฝ้ายด้วยเทคนิคจุ่ม-อัด ตรวจสอบโปรตีนถั่วเหลืองบนผ้าด้วยเทคนิคฟูเรียร์ทรานสฟอร์มอินฟราเรดสเปกโทรสโกปี และตรวจสอบหาปริมาณไนโตรเจนบนผ้าด้วยเครื่องวิเคราะห์ธาตุ พบว่าปริมาณโปรตีนถั่วเหลืองที่เหมาะสมที่ใช้ปรับสภาพผ้าฝ้ายอยู่ที่ 25 กรัมต่อลิตร หลังจากนั้นนำผ้าฝ้ายปรับสภาพไปย้อมด้วยสีย้อมธรรมชาติจากแก่นขนุน (สกัดที่อัตราส่วนวัสดุต่อน้ำ 1:10 อุณหภูมิ 100 องศาเซลเซียส)ที่อุณหภูมิ 60 องศาเซลเซียส เวลา 45 นาที พบว่าค่าความเข้มสีของผ้าฝ้ายที่ปรับสภาพด้วยโปรตีนถั่วเหลืองจะเพิ่มขึ้นตามปริมาณโปรตีนถั่วเหลืองบนผ้า เนื่องจากพันธะไฮโดรเจนที่เพิ่มขึ้นจากแรงดึงดูดระหว่างสีมอรินกับโปรตีนถั่วเหลือง อย่างไรก็ตามค่าการดูดกลืนแสงไม่ได้มีค่าลดลงตามความเข้มข้นของโปรตีนถั่วเหลืองที่เพิ่มขึ้น เป็นผลมาจากการย้อมผิวผ้า ซึ่งเป็นสาเหตุที่ทำให้ค่าความคงทนของสีต่อการซักต่ำ การปรับปรุงสมบัติความคงทนของสีต่อการซักทำโดยการตกแต่งสำเร็จหลังการย้อมสีมอรินด้วยน้ำมันลินสีดมาเลเอตด้วยเทคนิคการจุ่ม-อัด-อบผนึก พบว่าผ้าที่ตกแต่งสำเร็จด้วยน้ำมันลินสีดมาเลเอตให้ค่าความคงทนของสีต่อการซักที่ดีขึ้นเมื่อเทียบกับผ้าที่ไม่ได้ตกแต่งสำเร็จ เนื่องจากหน้าผ้าถูกเปลี่ยนให้มีสมบัติไม่ชอบน้ำด้วยน้ำมันลินสีดมาเลเอตที่ใช้ตกแต่ง ทำให้สียังคงอยู่ในผ้าขณะทำการซัก
DOI: 10.3886/e115794
title: Data and Code for: Social Ties and the Selection of China's Political Elite

description: We study how sharing a hometown or college connection with an incumbent member of China's Politburo affects a candidate's likelihood of selection as a new member. In specifications that include fixed effects to absorb quality differences across cities and colleges, we find that hometown and college connections are each associated with 5-9 percentage point reductions in selection probability. This "connections penalty"<br> is equally strong for retiring Politburo members, arguing against quota-based explanations, and it is much stronger for junior Politburo members, consistent with a role for intra-factional competition. Our findings differ from earlier work because of our emphasis on within-group variation, and our focus on shared hometown and college -- rather than shared workplace -- connections. <br>
description: Politicians in the China's Central Committee.
DOI: 10.3886/e115794v1
title: Social Ties and the Selection of China's Political Elite

description: We study how sharing a hometown or college connection with an incumbent member of China's Politburo affects a candidate's likelihood of selection as a new member. In specifications that include fixed effects to absorb quality differences across cities and colleges, we find that hometown and college connections are each associated with 5-9 percentage point reductions in selection probability. This "connections penalty"<br> is equally strong for retiring Politburo members, arguing against quota-based explanations, and it is much stronger for junior Politburo members, consistent with a role for intra-factional competition. Our findings differ from earlier work because of our emphasis on within-group variation, and our focus on shared hometown and college -- rather than shared workplace -- connections. <br>
description: Politicians in the China's Central Committee.
DOI: 10.14457/cu.the.2012.1717
title: การกลายเป็นเมืองกับการเปลี่ยนแปลงของโครงสร้างภูมินิเวศและการบริการเชิงนิเวศของภูมิทัศน์ กรณีศึกษา อ.เมือง จำหวัดลำปาง

description: งานวิจัยนี้เป็นการศึกษาการกลายเป็นเมืองกับผลกระทบต่อการเปลี่ยนแปลงของโครงสร้างภูมินิเวศ และการบริการเชิงนิเวศภูมิทัศน์ของพื้นที่โดย การศึกษานี้มุ่งเน้นไปในเรื่องของการเปลี่ยนแปลงสิ่งปกคลุมผิวดิน( Land cover )และบทบาททางนิเวศของลำน้ำในเมือง (Urban stream corridor) เพื่อจะนำเสนอและอธิบายถึงความสัมพันธ์ของภาพรวมโครงสร้างภูมิทัศน์ของพื้นที่ห้วยแม่กระติบ โดยใช้การเปรียบเทียบระหว่าง 2 ช่วงเวลา คือ ช่วงปี พ.ศ. 2475 และ ปี พ.ศ. 2545 การวิจัยทำโดยใช้วิธีการจำแนกสิ่งปกคลุมผิวดินเพื่อบ่งชี้การเปลี่ยนแปลงของโครงสร้างเชิงนิเวศ รวมถึงการเปลี่ยนแปลงขององค์ประกอบทางภูมินิเวศและบทบาทของลำห้วยแม่กระติบที่เปลี่ยนแปลงไป โดยใช้การเปรียบเทียบโดยยึดหลักทฤษฎี และวิเคราะห์จากแผนที่โบราณ แผนที่ทางอากาศ และข้อมูลจากการลงพื้นที่สำรวจและสัมภาษณ์คนในพื้นที่ ผลการศึกษานี้แสดงให้เห็นถึงโครงสร้าง บทบาทและ การเปลี่ยนแปลง ซึ่งมีความสำคัญกับการบริการเชิงนิเวศของพื้นที่ลำห้วยแม่กระติบ ซึ่งพบว่าสภาพปัญหาที่เกิดจากการกลายเป็นเมืองนั้นเห็นได้ชัดเจนขึ้นจากการเปลี่ยนแปลงพื้นที่จากป่าเป็นพื้นที่เกษตรกรรมและกลายเป็นเมืองในที่สุด การศึกษาครั้งนี้จึงต้องการสร้างความเข้าใจเพื่อให้ผู้เกี่ยวข้องจะตระหนักถึงความสำคัญของลำน้ำในเมืองและการเปลี่ยนแปลงของภูมิทัศน์ที่เกิดขึ้นเนื่องจากการกลายเป็นเมืองและต่อยอดความคิดของการศึกษาวิจัยต่อไป
DOI: 10.14457/cu.the.2012.1718
title: ความเป็นไปได้ในการนำมาตรฐานลีด 2009 สำหรับพัฒนาชุมชนละแวกบ้านมาใช้สำหรับโครงการจัดสรรขนาดกลางประเภทบ้านเดี่ยวในเขตกรุงเทพมหานครและปริมณฑล

description: มาตรฐานลีด 2009 สำหรับพัฒนาชุมชนละแวกบ้าน (LEED 2009 for Neighborhood Development) ได้รับการพัฒนาขึ้นมาในระยะหนึ่งและกำลังเป็นที่ยอมรับในวงกว้าง เพราะให้ความสำคัญตั้งแต่การเลือกที่ตั้งชุมชน ไปจนถึงการออกแบบและองค์ประกอบต่างๆ ภายในชุมชน เพื่อยกระดับคุณภาพชีวิตและสุขอนามัย ควบคู่ไปกับการลดการใช้พลังงานและทรัพยากรธรรมชาติ มีการผลักดันจากนักวิชาการที่จะนำมาตรฐานลีด 2009 สำหรับพัฒนาชุมชนละแวกบ้าน มาใช้ในประเทศไทย ผู้วิจัยจึงสนใจที่จะศึกษาว่าในปัจจุบัน การพัฒนาโครงการจัดสรรที่ดิน โดยเฉพาะโครงการจัดสรรขนาดกลางประเภทบ้านเดี่ยว มีการนำหัวข้อหลักเกณฑ์ใดจากมาตรฐานดังกล่าวมาใช้บ้างแล้ว จากการศึกษาพบว่าในปัจจุบัน โครงการจัดสรรขนาดกลางประเภทบ้านเดี่ยวได้มีการดำเนินการบางประการเป็นไปตามหลักเกณฑ์แล้ว เช่น การเลือกที่ตั้งที่ไม่ส่งผลกระทบต่อพื้นที่สำคัญอย่างพื้นที่ชุ่มน้ำ การจัดให้มีโครงข่ายระบบสัญจรและพื้นที่ส่วนกลางที่เหมาะสม การพัฒนาบนบริเวณที่มีแหล่งประวัติศาสตร์อย่างเหมาะสม เป็นต้น โดยหลักเกณฑ์เหล่านี้ได้รับการดำเนินการเพราะมีข้อกำหนดจัดสรรที่ดินและข้อกำหนดอื่นๆ บังคับไว้แล้ว นอกจากนี้ยังพบอีกว่า มีการดำเนินการบางส่วนได้รับการให้ความสำคัญจากผู้ประกอบการ โดยได้ดำเนินการตรงกับหลักเกณฑ์บางข้อ โดยไม่ได้มีข้อกำหนดใดบังคับ เช่น การจัดให้มีพื้นที่จอดรถมีขนาดเหมาะสม การจัดให้มีองค์ประกอบทางภูมิทัศน์ที่ประหยัดน้ำ การจัดวางอาคารให้เหมาะสมกับทิศทางแสงแดด เป็นต้น จากผลการศึกษาข้างต้นทำให้เห็นว่า มีการดำเนินการตรงตามมาตรฐานลีด 2009 สำหรับพัฒนาชุมชนละแวกบ้านแล้วบางส่วน เหตุที่ไม่สามารถดำเนินการได้ทั้งหมดเพราะบางหลักเกณฑ์ของมาตรฐานดังกล่าวครอบคลุมทั้งพื้นที่ทั้งภายในโครงการและบริเวณโดยรอบ แต่ข้อกำหนดเกี่ยวกับการจัดสรรที่ดินจะบังคับใช้เฉพาะพื้นที่โครงการ นอกจากนี้ยังมีหลักเกณฑ์บางประการมีเนื้อหาที่ขัดกับกระบวนการพัฒนาโครงการ เช่น การมีรายได้ที่หลากหลาย การพัฒนาให้มีการเชื่อมโยงสู่บริเวณโดยรอบหลายเส้นทาง เป็นต้น อีกทั้งยังมีบางหลักเกณฑ์ที่หากจะดำเนินการต้องลงทุนสูง อันได้แก่ การได้รับการรับรองมาตรฐานต่างๆ เช่น มาตรฐานการใช้พลังงานหรือน้ำอย่างมีประสิทธิภาพ ซึ่งผู้อาศัยในโครงการไม่ได้ให้ความสำคัญ ผู้วิจัยจึงเห็นว่าการจะนำมาตรฐานดังกล่าวมาใช้ในประเทศไทย ควรนำเพียงบางประเด็นที่เหมาะสมมาประยุกต์ใช้เท่านั้น